登北山真武觀試泉
作者：宋蒲壽宬
朝代：宋

paragraphs: 莫誇陽羡茗，在彼山之巔。
莫誇惠山溜，試此山之泉。
不生陸鴻漸，渴死盧玉川。
且共春風裏，不鬬社雨前。
雀舌最嫩弱植耳，嘉樹一發如針然。
靈苗合讓武夷貢，清香不與羅浮専。
北山古丘神所授，以泉名郡天下傳。
置郵縱可走千里，不如一掬清且鮮。
人生適意在所便，物各有産盡隨天。
蹇驢破帽出近郭，裹茶汲井手自煎。
泉鮮水活别無法，甌中沸出酥雪妍。
山中道士不識此，彈口咋舌稱神仙。
從今决意修茗事，典衣買樹蒔井邊。
道士且莫顛，古人作善戒所先。
山中種茶一百頃，不如山下數畆田。
饑餐渴飲無長物，何患敲門驚晝眠。